Franjevački samostan
sv. Frane u Zadru
Trg sv. Frane 1 23 000 ZADAR Tel. 023/ 250-468 Fax: 023/ 254-349
WEB STRANICA: www.svetifrane.org
Osoblje samostana: fra Josip Sopta, provincijal,
fra Drago Ljevar, gvardijan 098 337 001 ili e-mail: drago.ljevar@si.t-com.hr
fra Diego Deklić tajnik provincije, vikar, ekonom, tel. 254-348
i fra Tomislav Ćurić knjižničar
Zadar, 19. lipnja 2011.

22(77)2011.

Evanđelje Iv 3,16-18
Bog je poslao Sina da se svijet spasi po njemu.
Čitanje svetog Evanđelja po Ivanu
U ono vrijeme reče Isus Nikodemu: »Bog je tako ljubio svijet te je dao svoga Sina Jedinorođenca da nijedan koji u njega vjeruje ne propadne, nego da ima život vječni. Ta Bog nije poslao Sina na svijet da sudi svijetu, nego da se svijet spasi po njemu. Tko vjeruje u njega, ne osuđuje se; a tko ne vjeruje, već je osuđen što nije vjerovao u ime jedinorođenoga Sina Božjega.« Riječ Gospodnja.

Usporedbe za Boga
Bog je kao zvono koje visoko gore visi. Zvono zvoni i poziva sve. Svi trebaju, bez razlike, doći u crkvu. Tako nas isto Bog svih, bez razlike, poziva na nebesku gozbu.
Bog je po svojoj milosti kao kiša. Kao što kiša jednako natapa zemlju i hridine, a hridina je kriva što ne rodi, isto tako Bog daje svoju milost svim ljudima, ali na jedan čudnovat način on zove jedne, a ne druge. Njegov put je pun čudesa.
Bog je poput ribara, kao što ribar lovi svaku koja grize, tako i Bog daje svakome svoju milost. Tako on želi privući u nebo svakoga tko zagrize njegovu udicu.
Bog je kao zdenac pun vode života. I kao što iz zdenca može piti i siromah i bogat, tako i božanski zdenac milosti stoji otvoren za sve, kako grješnike, tako i pravednike.
Abraham od svete Clare

PRESVETO TROJSTVO (Iv 3, 16-18)
Osnovno kršćansko vjerovanje u narav božju jest da je Bog u sebi trojstven. Time se odgovara na pitanje tko je Bog? Trojstvo u Bogu otkriva život u njemu. On u sebi živi život zajednice, život davanja i primanja, život razmjene. Božji život je život davanja, život ljubavi.
Bog je Ljubav koja trojstveno izlazi od Oca na Sina i Duha. Tako u Bogu prepoznajemo čovjeka, a u čovjeku Boga. To otkriva Isus i Duh. Tko je Bog, pitao je narod Mojsija, tko je Bog pitali su učenici Isusa, tko je Bog pita svaki čovjek. Od odgovora ili od poimanja (ili vjerovanja) Boga zavisi poimanje čovjeka i cijelog svijeta.
U kakvog Boga vjerujemo takva će biti naša ljudska težnja i budućnost. Mi ljudi ne možemo 'znati' Boga. Možemo nešto naslutiti prema njegovom djelu, najsavršenijem djelu, čovjeku. Čovjek je refleks Božji. Biblija kaže da Bog sve stvori, sve bijaše dobro, ali samo je čovjek slika Božja. Prema tome put prema spoznaji Boga ide preko čovjeka, njegove najsavršenije slike.
Put prema Bogu ide preko najsavršenijeg Čovjeka Isusa Krista. Što je god čovjek duhovniji i savršeniji više je objava Boga. Nečovjek ne može biti putokaz prema Bogu. Plemeniti i dobri čovjek je najbolja objava Boga.
Bog je Otac. Kad kažemo da je Bog otac onda mislimo da je kao naš otac. Ipak je bolje reći da je naš otac sličan Bogu. Nije Bog sličan čovjeku nego je čovjek sličan Bogu. Zemaljske su stvari (stvorenja) imitacije nebeskih. Ljudske stvarnosti se mogu razumjeti samo u odnosu prema nebeskim - Božjim. Tako na svijet gleda Isus. Svi očevi i majke svijeta nisu dovoljni to što su, pravi otac i majka je Bog.
On je taj koji daje svim ljudima kruh života. Ovaj naš kruh je samo djelomično pravi, pravi je onaj kojeg daje Otac Vječni. Naši očevi i majke samo su refleks onoga koji u sebi sadrži potpuno očinstvo. Nitko ne poznaje Oca ako nije Sin i onaj kome Sin objavi. Naše ljudsko očinstvo je umanjeno a Bog je potpuno. On je Stvaralac i Ljubav. On je cijeli Dar bez imalo egoizma, kako je očitovano preko Isusa Krista.
Bog je Sin. Božja ljubav postaje osoba. Sin je Bog od Boga, Svjetlo od Svjetla. On i Otac su jedno. U Sinu 'onostranost' postaje 'ovostranost'. U Sinu se objavljuje Božja povezanost s čovjekom. S njim se izjednačuje i nadilazi ga. Već je spomenuto, u Isusu je najsavršenija slika Boga. Tko je njega gledao - vidio je Božju ljubav utjelovljenu. Zar apostoli nisu otkrili da on govori kao Bog', 'ljubi kao Bog', 'On je Bog'.
Bog je Duh. I ovaj izričaj također upućuje na Boga koji je Ljubav. Ne samo da on ljubi nego je on sama ljubav. Duh izražava baš tu neizrecivu božansku vlastitost. Njega se ne može izjednačiti ni sa kojom stvari ili bilo kojim bićem.
On sve to nadilazi, On je Duh koji prožima svu stvarnost. Jer je takav zato može biti u svakom čovjeku i svakom biću. Ipak Bog Duh je različit od svih naših iluzija i imaginacija. Zato je potrebno odreći se stvaranja, pa makar i idejno, svojeg boga. Eckhart će reći da se treba odreći ‘boga radi Boga’. Bogu se treba otvoriti, otvoriti se njegovu Duhu. Opasnost je da ne stvorimo ideju Boga prema svojim željama, pa se razočaramo u Boga što i nije istinski nego naš proizvod. Marjan Jurčević

Svetkovina Presvetoga Trojstva godine A (Iv 3,16-18)
Popričesna meditacija
“Budući da ste sinovi, odasla Bog u srca vaša
Duha Sina svoga koji kliče: Abba! Oče!”
(Gal 4,6)
Danas je proslava Boga ljubavi: stvaralaštva, zajedništva i darova.
Tajnu se često promatra kao nešto neshvatljivo, zid pred kojim se mora stati, jer um počinje mucati. Ako mislitelji i mucaju, molitelji mogu živjeti Otajstvo. Za to trebaju: šutnju, molitvu i klanjanje.
Bože sveti! I velik si i neizmjeran, vječan i svemoguć. I malen kao dijete i sputan ograničenošću ljudskog bića i nemoćan pred čovjekom u njegovoj slobodi.
Smijemo Ti doći kao djeca, da nam ne budeš Bog daleki nego Bog neizrecive blizine. Ti si nam rekao da nas nećeš ostaviti siročad!
A apostolima si zapovijedio: “Pođite, dakle, i učinite mojim učenicima sve narode krsteći ih u ime Oca i Sina i Duha Svetoga.” (Mt 16,19)
I stoga kličemo:
“Gospodine, Bože naš,
divno li je ime tvoje po svoj zemlji!” (Ps 8,10)
Priredio: Dario Miletić

Tijelovo godine A (Iv 6,51-58)
Popričesna meditacija
Osjetljivi smo na prisutnost. Često doživljavamo krize zbog pomanjkanja prisutnosti osoba koje bi nam trebale biti blizu.
Isus je čovjeku bio blizu. Ljudi su za Isusova zemaljskog hoda osjetili njegovu raspoloživost za drugoga. Nikoga nije površno slušao.
U Isusovom životu susrećemo brojne primjere njegove djelatne prisutnosti za čovjeka i brojne primjere čovjekove potrebe za osobom povjerenja koja ima vremena i ljubavi za drugoga.
Gospodine Isuse Kriste!
Danas Te molimo da Tvoja Crkva bude kruhom koji se lomi za život svijeta. Molimo Te za svakog našeg brata i sestru koji osjete duhovnu glad: neka u Tebi nađu kruh života.
Priredio: Dario Miletić

SATNICA * OBAVIJESTI * SATNICA * OBAVIJESTI * SATNICA
Sveta ispovijed radnim danom od 8 do 11 i od 17,30 do 18,30 sati
Nedjeljom i blagdanom prije sv. Mise.

Nedjelja 19. VI. PRESVETO TROJSTVO
Danas u 20 sati na Misi pjevaju naši bogoslovi iz Zagreba s bogoslovima Hercegovačke Provincije. Nakon Mise u 21 sat predstavljaju svoj CD koji možete promotivno povoljno kupiti.
Ponedjeljak: 20. VI: Naum Ohridski
Utorak 21. VI. Alojzije Gonzaga
Srijeda 22. VI. Paulin, Toma Morus
Četvrtak 23. VI. TJELOVO MISE su mu 8,30 i 10 sati
U Katedrali je misa u 19 sati. Nakon sv. Mise slijedi euharistijska procesija iz Katedrale Kalelargom do crkve sv. Šime. Mi nemamo na Tijelovo večernju misu.
Petak 24. VI. Rođenje Ivna Krstitelja. Misno slavlje u župi sv. Ivana Krstitelja u 7, 9 i u 10,30 sati. U 19 sati Misu predvodi fra Josip Sopta.
Subota 25. VI Eleonora, Henrik
Nedjelja 26. VI. XIII. Nedjelja kroz godinu
NEDJELJE SU MISE u 8,30 u 10 i u 20 sati
Svaki dan je misa u 7 i u 20 sati
Služba časova (časoslov): svagdanom u sv. misi,
nedjeljom i svetkovinama Večernja u 19,30 sati.
Prve nedjelje u mjesecu sastanak s FSR-om sat vremena prije večernje mise
Euharistijsko klanjanje: u petak poslije Mise
Krunicu molimo svaki dan u 19,30 sati. LIPANJSKA POBOŽNOST

PODNO GRIJANJE U CRKVI SV. FRANE
19. LIPNJA 2011. Bogu hvala i svima hvala za pomoć pri uređenju PODA CRKVE.
Molimo Vas da nam pomognete platiti (prema svojim mogućnostima) podno grijanje i izvedene radove.
Naručili smo projekt instalacije solarnih kolektora za podno grijanje. Molimo Vas da nam pomognete ostvariti ovaj projekt.
Svaki Vaš dar je dobrodošao i unaprijed Vam zahvaljujemo.
Za sve koji žele uplatiti novac na žiro račun mogu preuzeti uplatnicu u sakristiji.
Vi možete svoje priloge uplatiti za grijanje u sakristiji ili preko žiro računa:
Samostan sv. Frane u Zadru Hypo Alpe-Adria Bank d. d., Zagreb:
2500009-1101027824 s naznakom da je to za crkvu i samostan
sv. Frane u Zadru.

Posebno preporučamo pogledajte nedjeljna i blagdanska čitanja u PPT i PPS prezentacijama.
www.svetifrane.org (stranica našeg samostana sv. Frane u Zadru)
www.mali-brat.com (stranica naših mladih sv. Frane Zadar)
www.ofm-sv-jeronim.hr (stranica naše Provincije sv. Jeronima Zadar)
www.svetinikola.hr (stranica župe sv. Nikole Tavelića u Rijeci)